Haldið er dómþing aga- og úrskurðarnefndar Körfuknattleikssambands Íslands (KKÍ) miðvikudaginn 23. febrúar 2022.

Fyrir er tekið:

Mál nr. 3/2021-2022

Körfuknattleiksdeild Hattar

gegn

Finni Atla Magnússyni

Í málinu er kveðinn upp svofelldur

**ÚRSKURÐUR**

**I.**

Mál þetta var upphaflega móttekið á skrifstofu KKÍ þann 31. janúar 2022. Kærandi er körfuknattleiksdeild Hattar, kt. 451191-1897 , Einbúablá 6, 700 Egilsstöðum.

Kært er atvik í leik Hattar gegn Haukum sem fram fór 29. janúar 2022 í Íþróttahúsinu Egilsstöðum, 1. deild karla.

Kærði er Finnur Atli Magnússon, kt. 140985-3259, Suðurbraut 22, 220 Hafnarfirði.

**II.**

**Dómkröfur**

Kærandi krefst þess að kærði verði látinn sæta refsingu vegna háttsemi sinnar í nefndum leik.

**III**.

**Atvik máls**

Atvikum máls er lýst þannig í kæru: *„Þegar ein mínúta og 8 sekúndur eru eftir af fyrsta leikhluta rekur Finnur Atli Magnússon hné sitt í klof Timothy John Guers. Eftir atvikið liggur Timothy sárþjáður í gólfinu.“* Með kæru fylgdi myndband af atvikinu.

**IV.**

**Málsástæður og lagarök kæranda**

# Kærandi lítur svo á að myndband sem fylgdi kæru sýni að kærði hafi viljandi rekið hné sitt í klof leikmanns Hattar. Kærði hafi með þessu sýnt af sér grófa óíþróttamannslega hegðun og viljandi reynt að valda líkamsmeiðingum. Kærði vísar til laga Körfuknattleikssambands Íslands og reglugerðar um aga- og úrskurðarmál máli sínu til stuðnings.

**V.**

**Niðurstaða**

# Í 2. mgr. 6. gr. reglugerð um aga- og úrskurðarmál segir að dómaranefnd KKÍ og stjórn KKÍ hafa kærurétt til aga- og úrskurðarnefndar. Jafnframt hefur aga- og úrskurðarnefnd heimild til að úrskurða um öll önnur mál sem nefndin telur ástæðu til að hafa afskipti af vegna körfuknattleiksleikja sem fram fara á Íslandi enda fjalli ekki aðrir um þau. Aðrir aðilar en að framan greinir hafa ekki kærurétt til aga- og úrskurðarnefndar. Þá segir í 3. mgr. sömu greinar að þó sé þeim aðilum er hafa bein tengsl við leiki í mótum á vegum KKÍ heimilt að leggja fram hvers kyns gögn eða skriflegar athugasemdir til aga- og úrskurðarnefndar sem ábendingu um agabrot. Skal aga- og úrskurðarnefnd meta það sjálfstætt hvort slík ábending gefi tilefni til málsmeðferðar í samræmi við heimildir nefndarinnar, skv. 7. mgr. 6. gr. reglugerðar þessarar. Ef ábending gefur ekki tilefni til málsmeðferðar er ekki þörf á formlegri eða rökstuddri ákvörðun þess efnis frá nefndinni.

# Af framansögðu er ljóst að kærandi hefur ekki heimild til að leggja fram kæru vegna agamála. Verður því að vísa kröfu kæranda frá.

**ÚRSKURÐARORÐ**

Kröfu kæranda, körfuknattleiksdeildar Hattar, um að kærði verði látinn sæta refsingu vegna háttsemi sinnar í leik Hattar og Hauka, sem fram fór 29. janúar 2022 í íþróttahúsinu Egilsstöðum í 1. deild karla, er vísað frá.

Birkir Guðmundarson, varaformaður

Kristinn G. Kristinsson

Jónas Már Torfason

María Káradóttir

Úrskurðurinn er sendur skrifstofu KKÍ í tölvupósti og henni falið að birta hann fyrir málsaðilum. Úrskurðinn skal birta á heimasíðu KKÍ í samræmi við ákvæði 11. gr. reglugerðar KKÍ um aga- og úrskurðamál.